**ЗАКОН ЗА ВЕШТАЧЕЊЕ**

 **I. ОПШТИ ОДРЕДБИ**

**Предмет на законот**

**Член 1**

Со овој закон се уредува вршењето на вештачењето, субјектите што вршат вештачење и основните начела по кои тие постапуваат, условите и постапката за полагање испит за вештак, услови за издавање, престанок или за одземање лиценца за вештачење, основите за определување награда и надоместок на трошоците за извршеното вештачење, основањето, надлежноста, организацијата и работењето на Комората за вештаци, како и други прашања од значење за вршењето на вештачење.

**Значење на изразите**

**Член 2**

Одделни изрази употребени во овој закон го имаат следново значење:

1. „Вештак" е физичко лице кое поседува лиценца за вештачење и е запишано во регистарот на вештаци за вршење вештачење од соодветна област;

2. „Вештачење" е изработување стручен наод и мислење со примена на научни и стручни методи, технички достигнувања, стекнати стручни квалификации, знаења и искуства на вештакот во области во случаи определени со закон, или по барање на заинтересирано лице - барател;

3. „Супервештачење" е вештачење од повисок степен, кое претставува стручна експертиза на две или повеќе противречни вештачења, или на едно вештачење чиј наод е нејасен, нецелосен или противречен, што го изработува тим составен од најмалку тројца вештаци од соодветната област на вештачење од органот на државната управа, високообразовната установа, научната установа, стручната установа или трговско друштво, запишани во Регистарот на правни лица кои вршат вештачење;

4. „Лиценца за вештачење" е документ издаден од Комората на вештаци на РСМ, со кој се потврдува дека физичкото лице може да врши вештачење од соодветната област;

5. „Регистар на вештаци" е јавна книга, која се води во Министерството за правда и во која се запишуваат податоци за сите физички лица на кои им се издава, одзема или им престанува лиценцата за вештачење од соодветната област;

6. „Регистар на правни лица кои вршат вештачење“ е јавна книга, која се води во Министерството за правда и во која се запишуваат податоци за правни лица основани во согласност со одредбите од Законот за трговските друштва, кои вршат вештачење во согласност со овој закон и кои ги исполнуваат условите за да вршат вештачење во согласност со овој закон.

7. „Комора на вештаци на Република Северна Македонија" е професионално коморско здружување на вештаци основано со овој закон (во натамошниот текст: Комората).

8. „Странски вештак“ е странско физичко лице или странска стручна институција кој/а според законите на матичната земја е овластен да врши вештачење.

**Основни начела**

**Член 3**

При вршењето на вештачењето вештаците се должни да се придржуваат кон следниве начела:

- независност,

- законитост,

- стручност,

- чесност,

- непристрасност,

- професионалност,

- самостојност,

- економичност,

- одговорност,

- совесност,

- ефикасност и

- еднаквост, без оглед на припадност по основа на раса, боја на кожа, потекло, национална или етничка припадност, пол, род, сексуална ориентација, родов идентитет, јазик, државјанство, социјално потекло, религија, верско, политичко или друг вид уверување, попреченост, возраст, семејна или брачна состојба, имотен статус, здравствена состојба, или која било друга основа.

**II. ВРШЕЊЕ ВЕШТАЧЕЊЕ**

**Вештачење**

**Член 4**

Вештачењето треба да биде извршено стручно и совесно, во согласност со правилата на науката и струката и со етичките норми и да биде доставено до барателот на вештачењето навремено, во согласност со роковите утврдени со закон или рокот определен од барателот.

**Субјекти кои можат да вршат вештачење**

**Член 5**

(1) Вештачење можат да вршат:

 - физичко лице - вештак,

- трговско друштво регистрирано за дејност вештачење согласно Законот за трговските друштва, кое вработува најмалку три физички лица - вештаци кои имаат засновано работен однос на неопределено време и е запишано во Регистарот на правни лица кои вршат вештачење и

- високообразовна установа, научна установа, стручна установа или орган на државна управа врз основа на овластувања утврдени со закон.

(2) Супервештачење може да врши:

- високообразовна установа, научна установа, стручна установа и орган на државна управа и

-трговско друштво запишано во Регистарот на правни лица кои можат да вршат вештачење, согласно овој закон.

(3) Високообразовна установа, научна установа, јавна установа, стручна установа и орган на државна управа можат да вршат супервештачење во рамките на своите надлежности определени со закон, без оглед дали имаат вработено три физички лица - вештаци, а лицата што го изработуваат супервештачењето не е потребно да имаат лиценца за вештачење.

**Водење евиденција**

**Член 6**

(1) Вештак - физичко лице, правните лица основани во согласност со одредбите од Законот за трговските друштва, органот на државната управа, високообразовната установа, научната установа и стручната установа, се должни да водат евиденција за извршените вештачења, односно супервештачења.

(2) Формата, содржината и начинот за водење евиденција од ставот (1) на овој член, ги пропишува министерот за правда.

(3) Субјектите кои вршат вештачење се должни да ги чуваат извршените вештачења, односно супервештачења. согласно прописите за архивско работење според предметот на вештачењето.

**Странски вештак**

**Член 7**

Доколку во Република Северна Македонија нема вештак или установа од определена област и во други случаи определени со закон, вештачење може да врши странски вештак или странска стручна институција доколку според законите на матичната земја е регистриран да врши вештачење.

**Области на вештачење**

**Член 8**

Областите во кои се врши вештачење се утврдуваат со акт на Комората.

**Испит за вештак со соодветно образование**

**Член 9**

1. Испитот за вештак (во натамошниот текст: испитот) се полага заради проверка на потребното знаење за вештачењето како дејност, формата кој се врши вештачење и постапките во кои се применува вештачење.
2. Испитот го спроведува министерството за правда преку испитна комисија формирана со одлука на министерот.
3. Испит може да полага лице кое ги исполнува следниве услови:
* да е државјанин на Република Северна Македонија,
* да има живеалиште во Република Северна Македонија,
* да има високо образование од соодветната област (диплома за завршено четиригодишно високо образование или диплома со најмалку 240 кредити според европскиот систем за трансфер на кредити (ЕКТС),
* со правосилна одлука да не му е изречна забрана за вршење професија, дејност или должност сè додека траат последиците од забраната,
* со правосилна пресуда да не му е изречена казна затвор во траење над 6 месеци
* да има најмалку десет години работно искуство по дипломирањето, односно пет години по магистрирање или специјализирање или да се стекнал со звање доктор на науки
* да има завршено обука организирана од Комората во траење од најмалку 30 часа.

**Спроведување обука за кандидати за вештаци**

**Член 10**

1. За кандидатите за вештаци, Комората спроведува почетна обука најмалку два пати годишно која не може да трае пократко од 30 часа.
2. Комората јавно објавува оглас за обука на кандидати за вештаци во кој се наведени следните податоци: начин на пријавување, датумите и местото на одржување на обуката, начинот на нејзино спроведување, тематските целини опфатени со обуката и цената на чинење на обуката.
3. Огласот oд ставот (2) на овој член се објавува на веб-страница на Комората и во најмалку два дневни весника, од кои најмалку во по еден од весниците што се издаваат на македонски јазик и во весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.
4. За завршената обука, Комората му издава на кандидатот за вештак уверение за завршена обука.
5. Начинот на спроведување на обуката и формата и содржината на уверението за завршена обука се утврдуваат со акт на Комората.

**Спроведување на испитот**

**Член 11**

(1) Испитот се состои од два дела, и тоа:

- теоретски дел, со кој се проверува теоретското знаење на кандидатите за регулативата од областа на спроведувањето на вештачење и

- практичен дел, кој се состои во проверка на способноста на кандидатите да изработат и презентираат вешт наод и мислење.

(2) Испитот се полага усно и/или писмено во зависност од бројот на пријавени кандидати, што подетално се уредува со правилник.

**Член 12**

Испитот се спроведува најмалку двапати годишно во Министерството на правда.

# Испитна Програма

**Член 13**

Испитот се полага според програма донесена од Министерството за правда во која се содржани темите на испитот, прописите и литературата за подготовка на истиот.

**Испитување исполнетост на**

**услови за полагање**

**Член 14**

(1) Стручната служба на министерството за правда утврдува дали кандидатот ги исполнува условите за полагање на испитот.

(2) Кандидатите на кои им е одобрено барањето за полагање на испитот и јавноста се информираат за датумот и времето на полагање на испитот, најмалку петнаесет дена пред одржување на испитот преку веб страната на министерството за правда и на Комората.

(3) Против решението со кое е одбиено барањето за полагање на испитот може да се поведе управен спор.

**Барање за полагање испит**

**Член 15**

(1) Барањето за полагање на испитот кандидатот го поднесува до Министерството за правда.

(2) Со барањето за полагање на испитот, кандидатот е должен да поднесе докази за исполнување на условите за полагање на испитот, утврдени во членот 9 од овој закон.

(3) Формата, содржината и начинот на доставување на барањето од ставот (1) на овој член, ги пропишува министерот за правда.

(4) Министерството за правда води досие за секое лице што поднело барање за полагање испит за вештак.

**Испитна комисија**

**Член 16**

1. Испитот се полага пред испитна комисија (во натамошниот текст: Комисијата), која се состои од претседател, четири члена, нивни заменици и секретар, кои ги назначува министерот за правда и тоа: еден член и заменик се претставници на Министерството за правда кои треба да бидат дипломирани правници со положен правосуден испит и работно искуство за прашања од областа на правосудството од најмалку десет години, еден член и заменик од редот на судиите или јавните обвинители, еден член и негов заменик од редот на адвокатите, и двајца членови и нивните заменици треба да се од редот на универзитетските професори од акредитираните правни факултети во државата.
2. Мандатот на претседателот, членовите и нивните заменици трае две години.
3. На претседателот, членовите на Комисијата и секретарот за секоја одржана испитна сесија им следува паричен надоместок во износ од една половина од просечната месечна нето-плата во Република Северна Македонија, за што министерот за правда донесува решение.

**Уверение за положен испит**

**Член 17**

(1) На кандидатите кои го положиле испитот, Министерството за правда им издава уверение во рок од 15 дена од денот на завршувањето на испитот.

(2) Формата и содржината на уверението од ставот (1) на овој член, ги пропишува министерот за правда.

**Трошоци за полагање на испитот**

**Член 18**

1. Трошоците за полагање на испитот се на товар на кандидатот.
2. Висината на трошоците за полагање на испитот од ставот (1) на овој член ја определува министерот за правда врз основа на реално направените трошоци за обезбедување услови за полагање на испитот, изработка на испитен материјал, покани, известувања и уверенија.
3. Трошоците за полагање на испитот се уплатуваат на сметката на сопствените приходи на Министерството за правда.
4. Доколку трошоците не се уплатени на соодветната сметка најдоцна 7 дена пред денот определен за спроведување на испитот, на кандидатот не му се дозволува полагање на испитот.
5. Доколку кандидатот во рок од една година од денот на уплатата на средствата не го полага испитот, уплатените средства се враќаат во согласност со закон.

**Издавање лиценца за вештачење**

**Член 19**

(1) Лицето коешто го положило испитот има право да поднесе писмено барање за издавање на лиценца за вештачење до Комората, според образец објавен на веб-страницата на Комората.

(2) Во барањето за издавање на лиценца за вештачење, лицето е должно да наведе во која област на вештачење бара да му се издаде лиценца.

(3) Со барањето од ставот (1) на овој член, се приложува:

- доказ за завршена обука,

- доказ за положен испит за вештак и

- доказ за платена административна такса.

(5) Комората на вештаци на лицето коешто ги исполнува условите од ставовите (1) и (2) на овој член, му издава лиценца за вештачење.

(6) Формата и содржината на образецот на лиценцата за вештачење, како и начинот на нејзиното издавање, ги пропишува Комората.

(7) Лиценцата од ставот (1) на овој член, на барање на лицето, се издава на македонски јазик и неговото кирилично писмо и на јазикот и писмото што го зборуваат најмалку 20% од граѓаните во Република Северна Македонија.

**Заклетва**

**Член 21**

(1) Лицата од членовите 19 став (3) и 20 од овој закон, на денот на добивањето на лиценцата за вештачење, пред министерот за правда и пред претседателот на Комората, ја даваат следнава заклетва: „Се обврзувам и ветувам со својата чест дека вештачењето ќе го извршувам совесно, непристрасно, во согласност со правилата на науката и стручното знаење, етичките норми и професионалните стандарди и дека ќе ги доставувам своите наоди и мислења точно, навремено и потполно".

(2) Ако лицето од ставот (1) на овој член не даде заклетва, нема да му се издаде лиценца за вештачење.

**Регистри**

**Член 22**

1. Во Регистарот на вештаци се запишуваат издадените и одземените лиценци за вештачење, како и лиценците за вештачење што престанале да важат.
2. Во Регистарот на правни лица кои можат да вршат вештачење се запишуваат податоци за сите правни лица основани во согласност со одредбите од Законот за трговските друштва кои согласно закон ги исполнуваат условите можат да вршат вештачење согласно овој закон.
3. Со барањето од ставот (2) на овој член, правните лица доставуваат доказ за:

-упис во трговски регистар со претежна/ приоритетна дејност,

-вработување на тројца вештаци од Агенција за вработување на Република Северна Македонија и

-осигурување согласно овој закон.

1. Регистрите од став (1) и став (2) од овој член ги води Министерството за правда, истите се објавуваат на веб-страницата на Министерството за правда и на веб-страницата на Комората.
2. Содржината на регистрите од ставот (1) и ставот (2) на овој член и начинот на нивното водење, ги пропишува министерот за правда.
3. Високообразовна установа, научна установа, стручна установа или орган на државна управа кои врз основа на овластувања утврдени со закон се овластени да вршат вештачење, не се запишуваат во регистарот од став (2) од овој член.

**Содржина на регистарот**

**Член 23**

(1) Регистарот на вештаци ги содржи следниве податоци:

1) име и презиме, адреса, телефонски број, електронско сандаче за прием на писмена и регистарски број на лиценцата на вештакот;

2) областа на вештачење за која е издадена лиценцата

3) доказ за осигурување од штета и

4) изречени правосилни дисциплински одлуки, во согласност со членот 44 став (4) од овој закон.

(2) Регистарот на правни лица кои вршат вештачење содржи:

1) податоци за називот, седиштето, ЕМБС и областа или областите на вештачење на трговското друштво

2) податоци за вработените физички лица - вештаци во трговското друштво

3) доказ за осигурување од штета

3) поле за забелешки.

(3) Вештаците, како и одговорните лица во правните лица кои вршат вештачење, се должни, веднаш, а најдоцна во рок од осум работни дена од денот на настанатата промена, да го известат Министерството за правда, Комората и Централниот регистар на Република Северна Македонија за сите промени во врска со податоците содржани во регистарот.

**Осигурување од одговорност**

**Член 24**

1. Субјектите кои вршат вештачење се должни да се осигураат од одговорност на штета, која можат да ја причинат при вршење на вештачењето кон барателот на вештачењето или кон трето лице.
2. Најнискиот износ на осигурување од одговорност на штета за вештак – физичко лице изнесува 10.000 евра во денарска противвредност, а за правни лица кои вршат вештачење изнесува 50.000 евра.

**Континуирана обука**

**Член 25**

1. Континуираната обука претставува постојано стручно усовршување, со цел проширување знаења и вештини заради стручно и ефикасно вршење на вештачењето.
2. Вештакот е должен континуирано стручно да се усовршува, да биде во тек со научните достигнувања и методи во струката и да учествува на советувања, обуки и други форми на едукација.
3. Континуираната обука е задолжителна.
4. Вештакот секоја година има обврска да ја посетува обуката за континуирано стручно усовршување, која ја организира и ја спроведува Комората преку професионалните одделенија.

**Одземање на лиценцата за вештачење**

**Член 26**

(1) Лиценцата за вештачење трајно се одзема, ако:

* вештакот ја загуби деловната способност,
* лиценцата е издадена врз основа на неточни или лажни податоци,
* вештакот во постапка пред надлежен орган, во која го врши вештачењето, парично е казнет три пати во текот на една календарска,
* со правосилна одлука е изречена забрана за вршење на професија, дејност или должност,
* е осуден со правосилна судска одлука за кривично дело на безусловна казна затвор над шест месеци,
* е осуден со правосилна судска одлука за кривично дело давање лажен наод и мислење и

е доставена одлука за одземање на лиценцата за вештачење од дисциплинската комисија на Комората за изречена дисциплинска мерка во согласност со членот 41 став (1) точка 4 и членот 42 ставови (4) и (8) од овој закон,

(2) Надлежниот орган од ставот (1) алинеи 1, 2, 3, 4, 5 и 6 на овој член, е должен, веднаш, а најдоцна во рок од три дена од правосилноста на одлуката, за истата да го извести Министерството за правда.

(3) Во случаите од ставот (1) на овој член, на лицето на кое му е одземена лиценцата не може да се здобие со нова лиценца за вештачење од која било област.

**Престанок на лиценцата за вештачење**

**Член 27**

Лиценцата за вештачење престанува да важи:

- по барање на вештакот и

- со смрт на вештакот.

**Бришење од Регистарот на вештаци**

**Член 28**

(1) За одземање лиценца за вештачење, во согласност со членот 26 од овој закон и престанок на лиценца за вештачење, во согласност со членот 27 од овој закон, Комората по службена должност, го известува Министерството за правда и Централниот регистар на Република Северна Македонија.

(2) Министерот за правда донесува решение со кое вештакот се брише од Регистарот на вештаци.

(3) Против решението од ставот (1) на овој член може да се поведе управен спор.

**Награда и надоместок**

**Член 29**

(1) Вештакот за извршеното вештачење или супервештачење има право на награда и

право на надоместок за реално потребните трошоци.

(2) Висината на наградата за извршеното вештачење или супервештачење се утврдува според сложеноста на вештачењето, потребното време за прибирање на податоците и според изработката на вештачењето (наодот и мислењето).

(3) Висината на реално потребните трошоци се утврдува врз основа на реално потребните патни и дневни трошоци и врз основа на материјалните трошоци.

(4) Начинот за пресметување на наградата и надоместокот од овој член ги утврдува Комората со тарифник, по претходно позитивно мислење од министерот за правда

(5) Извршените вештачења во предмети за бесплатна правна помош, се наплатуваат во висина за 40% пониска тарифа од пропишаната.

(6) Министерството за правда го надоместува трошокот од ставот (5) на овој член.

**Доставување податоци**

**Член 30**

(1) Институциите, установите, органите на државната управа, физичките и правните лица кои вршат јавни овластувања во согласност со закон, и органите што водат евиденции, регистри, јавни книги, збирки на лични податоци и други податоци, кои на вештакот му се потребни за изработка на вештачењето според услови утврдени со закон, се должни на писмено барање на субјект кој врши вештачење, без одлагање, најдоцна во рок од 30 дена, без надоместок, да му ги дадат потребните податоци.

(2) Субјектот кој врши вештачење е должен во писменото барање јасно да ги образложи причините за кои му се потребни податоци заради изработката на вештиот наод и мислење.

(3) Вештакот е должен податоците од ставот (1) на овој член да ги користи во согласност со овој закон и со прописите, кои се однесуваат на заштита на личните податоци и класифицираните информации.

**III. КОМОРА НА ВЕШТАЦИ И ОРГАНИ НА КОМОРАТА**

**Комора на вештаци**

**Член 31**

(1) Комората е самостојна и професионална институција на вештаци здружени заради заштита и унапредување на стручноста, етичките должности и права, за подобрување на квалитетот на вештачењето, за следење на односот на вештаците кон општеството и кон граѓаните, како и заради заштита на вештаците.

(2) Членувањето во Комората е задолжително за сите вештаци.

(3) Комората има својство на правно лице, со седиште во Скопје, и се запишува во Централниот регистар на Република Северна Македонија.

(4) Комората ги има следниве акти: Статут, Кодекс на етика на вештаците, Правилник за дисциплинска одговорност и други акти во согласност со овој закон.

(5) Со Статутот на Комората, особено се уредуваат: организацијата, управувањето,

работењето, видовите обука, финансирањето на Комората и внатрешната контрола.

(6) Со Кодексот на етика на вештаците се уредуваат правата и обврските на вештаците, правата и обврските за континуирана обука, професионалното однесување и одговорност, конфликт на интереси, професионалниот однос кон барател на вештачењето како и други прашања од интерес на вештаците.

(7) Органи на Комората се: Собрание на Комората, Управен одбор, Надзорен одбор, претседател на Комората и дисциплинска комисија.

(8) Во Комората се основаат професионални одделенија во согласност со области на вештачење како основен облик на професионално поврзување и организирање на членовите на Комората.

(9) Комората воспоставува и одржува соработка со сродни домашни и странски институции, здруженија и комори на вештаци.

**Професионални одделенија**

**Член 32**

(1) Членовите на Комората ги остваруваат своите интереси во Комората непосредно, преку професионалните одделенија и посредно, преку избрани претставници во Собранието на Комората како и преку други облици на организирање во согласност со Статутот на Комората.

(2) Професионалните одделенија имаат раководител и заменик-раководител од редот на своите членови, со мандат од четири години, без право на последователен избор.

(3) Раководителот од ставот (3) на овој член е член на Собранието на Комората и ги застапува интересите на професионалното одделение во рамките на Комората. Во негово отсуство го заменува заменикот-раководител.

(4) Секое професионално одделение избира и по еден член од своите редови како претставник во Собранието на Комората.

(5) Може да биде основано само едно професионално одделение од иста област на вештачење.

(6) Начинот на основање, организација, работење и одлучување на професионалните одделенија во Комората, се уредува со акт на Комората.

**Собрание на Комората**

**Член 33**

(1) Собранието на Комората (во натамошниот текст: Собранието), го сочинуваат раководителите на професионалните одделенија и избраните претставници од професионалните одделенија, во зависност од бројот на членовите во овие одделенија. Начинот на утврдување на бројот на избраните претставници од професионалните одделенија, се утврдува со акт на Комората.

(2) Собранието се состанува најмалку еднаш годишно, работи на седница ако се присутни најмалку половина од вкупниот број претставници од ставот (1) на овој член, а одлучува со мнозинство гласови од присутните.

(3) Доколку на Собранието не се присутни половина од вкупниот број вештаци во согласност со условите утврдени со овој член, Собранието се свикува повторно во дополнителен рок од 30 дена.

(4) На Собранието свикано во дополнителниот рок, е потребно присуство од најмалку една третина од вкупниот број вештаци од ставот (1) на овој член. Собранието свикано во дополнителниот рок одлучува со мнозинство гласови од присутните претставници.

(5) Седница на Собранието може да свика претседателот на Комората врз основа на одлука на Управниот одбор, или на писмено барање од најмалку 20 члена на Комората.

(6) Ако претседателот на Комората не ја свика седницата во рок од 30 дена од денот на донесувањето на одлуката на Управниот одбор, односно од поднесеното барање на членовите на Комората, седницата ќе ја свика членот на Управниот одбор определен од овој орган, односно членовите на Комората кои го поднеле барањето.

(7) Ако седница на Собранието не свика членот на Управниот одбор или членовите на Комората од ставот (5) на овој член, седница на Собранието може да свика и министерот за правда.

(8) Со седницата на Собранието раководи работно претседателство од тројца членови, избрани од присутните претставници на седницата на Собранието.

(9) Членовите на Управниот одбор, претседателот на Комората и членовите на другите органи на Комората се избираат со мандат од четири години, со право на уште еден избор.

(10) Сите трошоци направени во врска со активност на вештак во органите на Комората, во комисиите и во работните групи, паѓаат на товар на Комората.

**Надлежност на Собранието**

**Член 34**

Собранието ги врши следниве работи:

1) донесува Статут и Деловник за работа на Собранието;

2) донесува други акти на Комората и стандарди потребни за вршење на вештачењето;

3) го потврдува составот на членови на Управниот одбор чиј број, вклучувајќи го и претседателот на Комората, мора да биде непарен;

4) ги избира членовите на Надзорниот одбор, претседателот на Комората и членовите на други органи на Комората;

5) разгледува предлози, барања и препораки за успешно вршење на вештачењето и работата на Комората;

6) одлучува за начинот на организирањето на континуираната обука на вештаците и донесува програма за обуки;

7) усвојува програма за работа на Комората;

8) усвојува годишна сметка за претходната година, со предлог на пресметка за наредната година;

9) разгледува и усвојува извештај за севкупните активности;

10) определува висина на членарината, која не може да биде поголема од една просечна месечна бруто-плата исплатена во Република Северна Македонија во претходната година и го утврдува начинот на плаќање;

11) одлучува за употреба на средствата остварени од парични казни во согласност со одредбите од овој закон;

12) одлучува за начинот на контрола над работењето на вештаците и

13) одлучува за сите други прашања предвидени со овој закон и со Статутот на Комората.

**Управен одбор**

**Член 35**

(1) Управниот одбор го сочинуваат претседателот на Комората и раководителите на професионалните одделенија.

(2) Управниот одбор ги врши следниве работи:

1) утврдува предлог на Статутот и на другите акти на Комората;

2) презема и спроведува иницијатива за разгледување прашања од заеднички интерес на вештаците;

3) донесува Деловник за работа на Управниот одбор;

4) Донесува Кодекс на етика на вештаците, по претходно позитивно мислење од министерот за правда;

5) составува предлог-листа на вештаци кои не извршиле уплата на износот на годишна членарина, определен од Собранието во согласност со членот 34 став (1) точка 10) од овој закон, и истата ја доставува најдоцна до 10 јуни во тековната година за која се плаќа членарина, до министерот за правда;

6) одлучува по приговор на вештакот против одлуката на Дисциплинската комисијата,

7) ги извршува правосилните одлуки на дисциплинската комисија;

8) врши надзор над континуираната обука на вештаците;

9) се грижи за статусот на вештаците, односот кон другите органи и кон трети лица;

10) ја организира континуираната обука на вештаците со организирање семинари и предавања, за што изработува годишна програма и води евиденција за присуство на истите;

11) подготвува седница на Собранието;

12) ги извршува одлуките на Собранието;

13) составува предлог-програма за работа на Комората и континуираната обука;

14) составува предлог на годишната пресметка и предлог на пресметка за идната година;

15) изработува предлог-тарифник за пресметување на наградата и надоместокот на вештаците;

16) предлага членови на Надзорниот одбор;

17) се грижи за редовна наплата на членарината и предлага мерки за нејзино редовно собирање

18) ја носи одлуката за формирање на Дисциплинската комисија согласно член 40 и

19) одлучува за други прашања утврдени со овој закон и одлучува за сите прашања што не се во надлежност на другите органи на Комората.

(3) Седница на Управниот одбор на Комората свикува претседателот на Управниот одбор, а може да се свика и по барање на една третина од вкупниот број членови на Управниот одбор.

(4) Управниот одбор може да одржи седница доколку на истата присуствуваат повеќе од половина од членовите на Управниот одбор. Одлуките на Управниот одбор се донесуваат со мнозинство гласови од присутните членови. Со Статутот на Комората посебно се утврдуваат случаите кога е потребно квалификувано мнозинство на членовите на Управниот одбор за донесување одлука.

(5) Претседателот и членовите на Управниот одбор, кои ја вршат својата работа во органите на Комората добиваат награда за истата, чија висина ја утврдува Собранието на предлог на Управниот одбор и не може да биде повисока од една просечна месечна нето плата исплатена во Република Северна Македонија во претходниот месец, а имаат право и на надоместок на реално направените трошоци, кои ги имале во врска со вршењето на функцијата.

(6) Претседателот и членовите на Управниот одбор се со мандат од четири години, без право на последователен избор.

(7) Управниот одбор со акт ја определува висината на надоместокот за реално направените патни трошоци на членовите на Управниот одбор.

(8) Начинот на избор на членовите на Управниот одбор се утврдува со Статутот на Комората.

**Надзорен одбор**

**Член 36**

(1) Надзорниот одбор е составен од тројца членови, од кои еден е претседател со мандат од две години со право на еден последователен избор.

(2) Надзорниот одбор:

- се грижи за законито работење на Комората од областа на материјално-финансиското и сметководственото работење,

- врши периодични контроли над работењето на сметководствено-финансиското работење на Комората,

- дава мислење на Управниот одбор за составување на завршната сметка на Комората,

- дава мислење за извештајот на Комората за изминатиот период до Управниот одбор,

- предлага план за финансиско работење на Комората за наредната година до Управниот одбор,

- се грижи за редовна и навремена достава на материјално-финансиското работење до надлежните органи и институции и

- врши други работи во согласност со овој закон.

(3) Работењето на Надзорниот одбор поблиску се уредува со Деловник за работа, кој го донесува Надзорниот одбор.

**Претседател на Комората**

**Член 37**

(1) Претседателот на Комората истовремено е и претседател на Управниот одбор, со мандат од четири години, со право на повторен избор.

(2) Претседателот ја претставува и ја застапува Комората. Во случај на спреченост, неговите должности ги врши најстариот по возраст член на Управниот одбор.

(3) Професионалните одделенија можат да предложат најмногу еден кандидат за претседател. Постапката за селекција и избор на претседател се уредува со Статутот на Комората.

(4) Претседателот на Комората:

1) се грижи Комората да работи во согласност со закон;

2) ги извршува одлуките на Собранието и на Управниот одбор на Комората;

3) посредува во решавање на споровите меѓу вештаците;

4) потпишува налог за исплата на средства од сметката на Комората и

5) врши други работи предвидени со Статутот на Комората.

**Административно-техничка служба**

**Член 38**

Комората има секретар, кој ги врши административно-техничките работи за потребите на Комората. Во Комората можат да бидат вработени и други лица, во зависност од потребите на Комората.

**Финансирање на Комората**

**Член 39**

(1) Вештаците задолжително секоја година плаќаат годишна членарина. Висината на членарината се определува на седница на Собранието.

(2) Комората остварува приход и од донации и од други извори, со кои не се нарушува самостојноста и чесноста на вршење на работите од вештачењето и професионалната етика.

(3) Примањето донации го одобрува Управниот одбор.

**IV. ДИСЦИПЛИНСКА ПОСТАПКА**

**Дисциплински органи**

**Член 40**

(1)Дисциплински орган на Комората е дисциплинската комисија.

(2)Комисијата е составена од пет члена и нивни заменици, од кои двајца членови и нивни заменици се од редот на вештаците од соодветната област, еден член и негов заменик по предлог на министерот за правда од редот на раководните државни службеници во Министерството за правда со стаж на правни работи повеќе од десет години по положен правосуден испит, еден член и негов заменик редовен професор од акредитиран правен факултет во Република Северна Македонија и еден член и негов заменик-судија на предлог на Судскиот совет на Република Северна Македонија.

(3)Членовите и нивните заменици кои се од редот на вештаците се избираат од листата која ја утврдува Собранието по предлог на Управниот одбор, во зависност од областа на вештачење на вештакот против кој е поведена дисциплинската постапка.

(4) Членовите на Дисциплинската комисија кои не се избираат од редот на вештаците, се избираат од страна на Управниот одбор, со мандат од 2 години, со право на повторен избор.

1. Комисијата избира претседател до редот на членовите од став 5 од овој член.
2. Одлука за формирање на Дисциплинската комисија за секој поднесен предлог за поведување на дисциплинска постапка донесува управниот одбор.

**Поведување на дисциплинска постапка**

**Член 41**

(1)Дисциплинската постапка може да се поведе по пријава на:

- судија, јавен обвинител, барател на вештачење, учесник во постапка кој има правен интерес или друго заинтересирано лице

- раководител на професионално одделение по сопствена иницијатива или на барање на вештаците кои ги претставува

(2)Кон пријавата мора да се достави доказ за сторената повреда.

(3)Член или заменик член на Комисијата е должен да се изземе ако истиот се јавува како подносител на предлогот.

(4)Начинот и поблиските услови за водење на дисциплинската постапка се уредуваат со подзаконски акт на Комората.

**Видови дисциплински мерки**

**Член 42**

(1) За сторена дисциплинска повреда, на вештак може да му се изречат следниве дисциплински мерки:

1) јавна опомена;

2) парична казна;

3) привремено одземање лиценца за вештачење и

4) трајно одземање на лиценцата за вештачење.

(2) Дисциплинските мерки од ставот (1) точки 1), 2) и 3) на овој член ги изрекува Комисијата, а при изрекување на дисциплинската мерка од ставот (1) точка 4) на овој член, Комисијата поднесува предлог за трајно одземање на лиценцата за вештачење до Управниот одбор на Комората.

(3) При изрекување дисциплинска мерка привремено одземање лиценца, вештакот може да ги работи само предметите коишто се во тек, но не и да земе да работи нови предмети.

**Дисциплински повреди и изрекување на дисциплински мерки**

**Член 43**

(1) Дисциплинската мерка јавна опомена ќе му се изрече на вештакот, ако:

* службените списи и податоци ги чува спротивно на прописите за архивско и канцелариско работење,
* го повреди должното почитување на судот или друг јавен орган што ја води постапката, на странките и другите учесници во постапката.

(2) Дисциплинската мерка парична казна ќе му се изрече на вештакот, ако:

* редовно не плаќа членарина,
* во текот на една година не посетил обука за континуирано стручно усовршување и
* го повреди тарифникот за награда за извршено вештачење (наплатил повеќе или помалку од утврдениот износ во тарифникот).
1. Ако вештакот ја повтори дисциплинската повреда од ставот (2) на овој член се изрекува дисциплинска мерка привремено одземање на лиценцата за вештачење за период од три години.
2. Дисциплинската мерка трајно одземање на лиценцата за вештачење се изрекува, ако:
* нестручно или несовесно извршил вештачење, подготвил наод и мислење спротивно на правилата на науката и струката, постапувал спротивно на Статутот на Комората, етичките норми и нормите за конфликт на интереси,
* презел дејствие кое во согласност со овој или со друг закон не смеел да го преземе,
* два пати неоправдано отсуствувал пред суд или пред јавен обвинител и пред друг државен орган кога бил повикан и
* не постапил според одлука, наредба и заклучок на надлежен суд или орган.
1. Дисциплинската мерка јавна опомена се става на огласна табла во седиштето на Комората, на нејзината веб-страница и на веб страницата на Министерството за правда за период од 60 дена од денот на изрекувањето.
2. Дисциплинската мерка парична казна се изрекува во висина од две просечни месечни бруто-плати исплатени во Република Северна Македонија во последните три месеци, чие плаќање може да се определи на најмногу шест еднакви месечни рати.
3. Против одлуката на Комисијата, вештакот, односно подносителот на пријавата има право на приговор до Управниот одбор на Комората.
4. Одлуката на Управниот одбор се донесува најдоцна во рок од 30 дена од добивање на приговорот и таа е конечна.
5. Против конечната одлука на Управниот одбор може да се поведе управен спор.

**Застареност**

**Член 44**

(1) Рокот на застареност за поведување дисциплинска постапка изнесува една година од дознавањето за повредата, но не повеќе од пет години од денот на сторувањето на повредата.

(2) Застареноста се прекинува со секое процесно дејство што се презема заради поведување на дисциплинската постапка.

**Извршување дисциплински одлуки**

**Член 45**

Конечните дисциплински одлуки, донесени во дисциплинска постапка, ги извршува Управниот одбор и се запишуваат во Регистарот на вештаци.

**V. ПОСЕБНА ПОСТАПКА ЗА СТЕКНУВАЊЕ**

**ЛИЦЕНЦА ЗА ВЕШТАЧЕЊЕ**

**Член 46**

1. Лицето кое не поседува соодветно високо образование, а има стручни квалификации за вршење одредена занаетчиска дејност кои може да ги докаже со долгогодишно работно искуство и соодветна документација, може да се стекне со лиценца за вештачење во областа на занаетчиската дејност што ја издава Комората на конкретно барање на судот, јавното обвинителство или друг јавен орган пред кој се води постапка во која се појавила потреба од таков вид вештачење.
2. Во случаите од ставот (1) на овој член, Комората распишува итен јавен повик за сите лица кои имаат стручни квалификации за вршење на конкретната занаетчиска дејност и располагаат со соодветна документација и работно искуство и на првите тројца со најдолго работно искуство им издава лиценца за вештачење без спроведување на постапка за обука и полагање испит.
3. Од моментот на стекнување на лиценцата за вештачење, лицата од ставот (2) на овој член должни се да ги исполнуваат одредбите за плаќање на членарина во половина износ од останатите вештаци, како и еднаш годишно да приложуваат доказ до Комората за своја сопствена стручна надградба и континуирано усовршување и придржување до актите на Комората и правилата за дисциплинска одговорност исто како и останатите членови на Комората.

**VI. НАДЗОР**

**Член 47**

Надзор над примената на одредбите од овој закон врши Министерството за правда.

**VII. ПРЕОДНИ И ЗАВРШНИ ОДРЕДБИ**

**Член 48**

Подзаконските акти предвидени со овој закон ќе се донесат во рок од три месеци од денот на влегувањето во сила на овој закон.

**Член 49**

Овој закон влегува во сила осмиот ден од денот на објавувањето во „Службен весник на Република Северна Македонија“, и ќе отпочне да се применува од денот на влегување во сила, освен член 22 став (3) алинеја 1 од овој закон, која ќе отпочне да се применува од 1 мај 2026 година.